Д О К Л А Д
ЗА ПОСЕЩЕНИЕТО 
НА СЪДИИ ОТ ВЪРХОВНИЯ АДМИНИСТРАТИВЕН СЪД 
ПО ПРОЕКТ „КОМПЕТЕНТНИ АДМИНИСТРАТИВНИ СЪДИИ – ГАРАНТИ ЗА ТОЧНОТО И ЕДНАКВО ПРИЛАГАНЕ НА ЗАКОНИТЕ В АДМИНИСТРАТИВНОТО ПРАВОРАЗДАВАНЕ”

гр.КОБЛЕНЦ, ФЕДЕРАЛНА РЕПУБЛИКА ГЕРМАНИЯ
от 19.10 до 23.10.2009 г.


На 19.10.2009 г. българските съдии пристигнаха в 18.00 часа в гр.Кобленц, Федерална Република Германия /прекрасен град с древна и богата история, намиращ се близо до столицата и трети по големина град на федералната провинция Reinland- Pfalz/ и се настаниха в хотел „Ibis”. 

20.10.2009 г.

Посещението във Върховния административен съд напровинция Reinland- Pfalz започна с посрещането ни от съдиите в същия съд г-жа Dagmar Wuensch и г-н Martin Steinkuehler. Поздравление към съдиите от ВАС отправи президентът на Конституционния съд на провинция Reinland- Pfalz и на Върховния административен съд на Reinland- Pfalz проф. д-р Karl – Friedrich Meyer. Приветствия от българска страна поднесоха г-н Стефан Димитров, ръководител на Дипломатическото бюро в гр. Бон, която специално бе пристигнал за официалната част от срещата и г-жа Венета Марковска, зам. председател на ВАС.
След официалните приветствия беше направена обиколка на сградата на съда - съдебните зали, деловодството на съда, библиотеката и някои от съдийските кабинети. 

В първата работна сесия г-н Michael Zimmer, председател на първи състав на съда-домакин, представи фактите по административно дело, насрочено за устно заседание на другия ден. Предметът на казуса беше от областите на строителството, опазването на околната среда, ползването на пътищата и др. в конституционната рамка на защитата на правото на собственост като основно право.
Спорът се развива между две общини в провинция Reinland- Pfalz и дружество, притежател на концесионно разрешение, което оспорва отказа на общините да му предоставят достъп по т.нар. временни пътища до концесионния терен. Предмет на разглеждане от Върховния административен съд на провинцията е решението на първоинстанционния съд, който е отхвърлил жалбата на дружеството поради недопустимост на искането, мотивирано с нищожност на концесионното разрешение. Обсъдени бяха правата на страните да представят доказателства в подкрепа на тезите си и съответно видовете доказателствени средства, допустими според процесуалните разпоредби на законодателството на провинцията, процедурата по произнасяне с решение от съдебния състав и възможностите на страните да го оспорят пред Върховния административен съд на ФРГ.
Първата лекционна сесия от работната програма проведоха председателят на Съда по социално право в гр.Кобленц г-н Hans-Dieter Binz и съдията от Окръжния съд по социално право г-н Ernst Merz. Те направиха „Въведение в социално-осигурителното право” и лекция на тема „Процесът по социално осигуряване в Германия”.
Лекция под надслов „Процесът по социално осигуряване в Германия”, бе изнесена от съдия в Окръжния съд по социално право Ернст Мерц.
Социалните съдилища са сравнително нови, т.к. съществуват от 1953 г., като до това време са съществували специални състави в административните структури, които са се занимавали с въпросите на социално-осигурителното право. Материята се регулира от /Social gericht gesetz - SGG/ – Социален кодекс. Чл. 51 от СК определя компетенциите на Съда по социалните въпроси, който разглежда: 1. спорове по здравно, пенсионно осигуряване, осигуряване срещу трудова злополука, т.е. спорове от гл. точка на държавното соц. осигуряване /без частното, доброволно/; 2. спорове, свързани със социалните помощи, помощите за безработни
Когато някой загуби работата си той получава помощи по § 1 като останал без работа за определен период от време: в първа категория – за период от една година, за хората с по-малък трудов стаж и до две години за хората с по-голям тр. стаж – получават 60 % от последното си трудово възнаграждение. Когато този период изтече и все така е без работа осигуреният получава соц. помощ в категория 2 – в размер на 365 евро месечно, като държавата му компенсира разходите за отопление и жилище.
Социални помощи получават и тези, които по различни причини не могат да работят – инвалиди и др.
Социалното подпомагане се финансира изцяло от данъците.
Организацията и структура на Социалните съдилища е следната:
Първата инстанция е Социалния съд. В провинция Reinland- Pfalz има 4 първоинстанционни социални съдилища, в които работят 55 съдии, в 55 състава. Годишно те решават по 17 хил. дела. 
В гр.Кобленц 17 съдии работят в първоинстанционния Социалнен съд. Съдът заседава в състав от един професионален и двама почетни съдии /съд. Заседатели/, без юридическо образование.
Въззивната инстанция, която е и инстанция по същество, е Социалния съд на федералната провинция. Такъв има по един във всяка федерална провинция, но са общо 14 т.к. в две от провинциите има един такъв съд. Заседават в състав от трема съдии и двама на почетна длъжност.
Третата инстанция е Федералния Върховен социален съд със седалище в Касел, който заседава в състав от 3-ма съдии и 2-ма на почетна длъжност.
Съдебните заседатели, наречени „съдии на почетна длъжност” се избират и съответно – назначават за съд. заседание от т.нар. списък на социалната камара, който се съставя от Председателя на съда по предложение на работодателите и работещите в определена сфера, област на труда. Председателя ги призовава да назоват свои представители, които да бъдат избрани за почетни съдии по определена материя. 
Почетните съдии са работещи граждани и се призовават за участие в съд. заседание не повече от 2-3 пъти в месеца. Избират се за срок от пет години. Участието им в с.з. се заплаща – дневни и пътни.
Съдебните състави са „специализирани”, т.е. стриктно се спазва принципа да заседават съд. заседатели от съответната област, материя, която е и предмет на спора /кой от почетните съдии да участва решава председателя на състава/. Напр. в областта на здравното осигуряване за почетни съдии се избират лекари, които имат договор със Здравната каса, както и представители на същата, целта е да се балансират интересите.
Съдиите и съдиите на почетна длъжност имат равен глас при решаване на спора.
Страни в процеса са жалбоподателя и социалния орган.
Делото в Социални съд / СС / е безплатно за осигурени, получаващи помощи за безработни и инвалиди. За всяка жалба СС получава такса от адм. орган, която е определена независимо от това дали ще спечели или загуби делото; тя е в размер на 150 евро за първа, 255 – за втора и 300 евро за трета инстанция. Съдът обаче има възможност да санкционира гражданите за неоснователно заведени жалби като му налага да заплати допълнителна такса за неоснователно заведената жалба /когато съдията прецени, че жалбата няма изгледи за успех/. 
Жалбата срещу решение на органа може да се подаде първо по адм. ред пред самия орган. Комисия от трима члена се произнася по жалбата. Това решение подлежи на обжалване пред първоинстанционния социален съд в срок от 4 седмици от издаване на решението на адм. орган. Жалбоподателят е улеснен защото подава жалбата пред съда по неговото местоживеене или седалище /ако е ю.л./.
Съществено различие в сравнение със системата на административно правораздаване в България има и при внасяне на таксите. В Германия това се извършва от административния орган, който за първа инстанция внася 150 EURO ,на втора инстанция – 250 EURO и на ниво Федерален (Върховен) социален съд – 300 EURO.
Спазва се принципът на специализирана камара и специализиран съдийски състав. Това означава, че правораздавателните състави са конституирани в съответствие с материята. При професионалните съдии е налице висока степен на специализация. Почетните съдии също се определят в съответствие с материята. При вземане на решенията професионалните съдии и съдиите на почетна длъжност са равнопоставени.
В съдебния процес по социални въпроси се спазва особено удобна за гражданите и жалбоподателя процедура, регламентирана в Закона за социалния съд (SGG). Делото в социалния съд е безплатно за осигурени, получаващи помощи и инвалиди. Жалбата се подава в Социалния съд, в чийто район е местоживеенето или седалището на жалбоподателя. 
Процедурата има малобройни задължителни изисквания, тъй като е съобразено, че в повечето случаи пред социалните съдилища се явяват лица със слаба юридическа култура. За разлика от българския съдебен административен процес, тук жалбоподателите могат да се представляват пред съда и от професионални съюзи, и от социални сдружения.
Както в България, основен принцип в правораздаването е служебното начало. Германският съд установява фактите по служебен път и не е обвързан с представените доказателства и исканията на страните за установяване на фактите. Както в България в съдебното производство жалбоподателят има право да поиска изслушването на съдебно-медицинска експертиза, както и на лекар по негово желание (доверен лекар).
След запознаване с особеностите на съдебния процес по социално осигуряване в Германия считаме, че двуинстанционното производство по делата по социално осигуряване, социално подпомагане и здравно осигуряване в България гарантира в достатъчна степен правата и законните интереси на гражданите и организациите. Чрез нея се постига и необходимата бързина в административното правораздаване. Ето защо преценяваме, че усложняването й с института на съдиите на почетна длъжност (които могат да бъдат сравнени с нашите съдебни заседатели), както и с въвеждане на три инстанционно производство по тези дела, както и създаването на специализирани съдилища не е удачно.
Лекцията на тема „Въведение в социално-осигурителното право”, бе изнесена от председателя на Съда по социално право Hans-Dieter Binz. Той се спря на материалното право, регламентиращо пенсионното осигуряване, краткосрочното осигуряване – обезщетения за временна неработоспособност, за раждане и отглеждане на малко дете,обезщетенията при трудови злополуки, обезщетенията за безработица и здравното осигуряване. В тези области на правото не съществуват съществени различия с българското законодателство. Тук трябва да бъде подчертано, че в Германия цялата горепосочена материя е уредена в Социален кодекс. В България извън обсега на Кодекса за социално осигуряване остават социалното подпомагане и здравното осигуряване, които са регламентирани с други специални закони. Препоръчително е и в България социално-осигурителното право да бъде регламентирано с кодекс.
Регулацията на социалното право в Германия е от 1888г. и е основана на идеята за зачитане на човешкото достойнство в случаи на болест, трудова злополука, пенсиониране и др. състояния, поставящи на изпитание способността на човека за адекватна социална адаптация. Актуалната уредба на правораздаването в тази сфера е сравнително нова след реформа от 1953г. Клонове на социалното осигуряване са : обезщетенията при безработица, здравното осигуряване, пенсионното осигуряване, обезщетенията за трудова злополука, отношенията между лекарите и здравната каса. Има специфични разпоредби относно осигуряването на миньорите, в сферата на селското стопанство и нова уредба относно обезщетение за гледане на болен роднина.
През 2008 г. в сферата на социалното осигуряване в Германия са похарчени 721 млрд. евро. Молби за всякакви социални услуги се подават пред Социално-осигурителния институт /СОИ/, който е длъжен да проучи молбата и доказателствата към нея и да постанови решение.
Ако решението бива неблагоприятно, то молителя има право да подаде жалба пред административния орган, пред 3-членната му специализирана Комисия, която се произнася с решение по жалбата. Ако и това решение е неблагоприятно – лицето сезира първоинстанционния съд по социално право.
Всеки Социален съд е длъжен да приема жалби и молби дори да не е от неговата компетентност /по район/, дори в дипломатическите служби се приемат такива.
Основни принципи на социално-осигурителното право са :
=социална справедливост и правна защита
=тълкуване на закона в духа на социалните права, а не при създаване на пречки за упражняването им
=право на консултация и информация с право на иск за обезщетение при нарушаването му
=задължение за осигуряване - над 90% от населението
=самоуправление на социалните институции
=принцип на солидарност-солидарна отговорност за бъдещи рискове независимо от големината на вноските
=участие на представители на работещите и работодателите в социалните институции
=принцип на еквивалентност, изразяващ се във връзката между размера на осигурителните вноски и размера на определената пенсия
Осигуряването срещу безработица е задължително за всички с изключение на държавните служители, /включително съдиите/; войниците, студентите и пенсионерите.
Социалните услуги се предоставят от бюрата по труда, главното от които е в Нюрнберг, те са под формата на:
=консултантски услуги
=покриване на транспортни разходи при интервю за работа
=разходи за бъдеща интеграция. Предвидени са парични помощи за работодатели, организиращи обучения
=разходи за интеграция на инвалидите. Предвидени са помощи за работодатели при наемане на човек с увреждания
=предвидени са помощи за работодатели, наели работници при намалена заетост за определен, както и такива при масово уволнение
Осигурителната вноска е в размер на 2,8% от брутния месечен приход, поемана по равно от работодателя и работещия
Здравно осигуряване: 90% от немските граждани са задължително здравно осигурени. Останалите са частно осигурени, включително студенти и учащи се. Безработните получават здравна осигуровка от бюрата по труда. Услугите, получавани в системата са:
=избор на лекар
=финансиране на профилактични дейности
=получаване на лекарства и лечение в болница
=лекарска и зъболекарска помощ 
=рехабилитация в домовете за реализиране на минимален срок на болничен престой
=помощ в домакинството при хоспитализиране на възрастен, който се грижи за дете
=санаториуми
Здравните каси са самоуправляващи се. Създават се на местен принцип. Може и в предприятие с голям брой служители. Специални каси за селското стопанство и за миньори. Касите се финансират от вноските на работодатели и работещи. До сега всяка здравна каса има право сама да определя вноските, което е довело да разлика в тях. Сега осигурителната вноска е еднаква за всички каси. От 2009г. е основан Здравен фонд.
В сектора на частното осигуряване /където се осигуряват съдиите/ няма уточнен размер на вноските; за възрастните те са по-високи, т.к. те се нуждаят от повече социални услуги; ползват цялото семейство, дори само един от членовете – работещия - да ги поема /фактически той внася осигуровките в полза на цялото семейство и те получават всички услуги/. В Германия се набляга на профилактиката – прегледи за отделни категории хора, като на младежите до 18–годишна възраст се поемат дори разходите за зъбни шини.
При трудова злополука увреденият получава в рамките на 6 седмици пълния размер на заплатата си от работодателя. След 7-та седмица – получава от СОИ нетния /чистия/ размер на заплатата, като максималния срок е 1 година и 6 месеца. След този срок имат право да се пенсионират, ако желаят /такова обикновено е желанието на половината/. Тази осигуровка е типична за работещите. За този риск не се осигуряват съдиите, а предимно децата в детските градини,ученици и студенти, инвалиди, парамедици, хората, които даряват кръв, които се грижат за болни, помощен персонал, работещите в строителството, хората, които търпят наказания в местата за лишаване от свобода, свидетелите по делата и съдебните заседатели. 

Тук попадат трудовите злополуки на работното място и такива, получени при ПТП на път за работа /социалните искат да изключат ПТП/.
Годишно в Германия стават 1 400 млн. злополуки и се регистрират повече от 18 хил. професионални заболявания, стават повече от 1 млн. инцидента в училищата.
Проблемите на този вид осигуряване не са прости – напр: служител „на бюро” получава травма на гръбнака и не може да се движи без инвалиден стол – той може да запази работата си и да получава до 80 % пенсия за инвалидност до края на живота си, докато човек, който работи с ръцете си и получава контузия, при която му отрязват един пръст, вече не може да остане на същата работа, губи работата си и получава само 20 % инвалидна пенсия, тъй като има по-висока степен работоспособност – той е принуден да преживява на помощи.
Осигуряване за грижа за близък човек:
Разходи за профилактика. Предвидени са три нива на грижа, когато лицето има нужда от умерена грижа в размер на 420 евро; при по-висока степен- 980 евро и при нужда от 24-часова грижа- от 1420 до 2000 евро. Финансират се курсове за обучение на грижещите се, в зависимост от това дали е дневна или нощна; осигуряват се помощни материали.
В момента в Германия има от 3,4 до 4 млн. безработни, в която цифра не са включени лица, които работят на намалено работно време или се обучават в курсове по преквалификация.
В Германия има както регионални структури – Бюра по труда, така и Федерална, които се занимават с проблемите на безработните. За да получи соц. помощ за този риск молителят трябва да декларира поне едно година трудов стаж.
За безработните се поемат разноските им за интервю за работа в друго населено място извън местоживеенето; поемат се разноските им за квалификационни и преквалификационни курсове; мерки за насърчаване на частната инициатива; поемат се разходите за преместване в друг град на него и членовете на семейството, ако намери работа в друг град и др.
Работодателите получават помощи и субсидии, за да наемат инвалиди на работа. Молбата за отпускане на такава помощ се подава преди назначаването на инвалида. 
Пенсионно осигуряване.
Всички граждани са задължително осигурени, включително учащи, инвалиди и болни. Освободени са държавните служители /включително съдиите/, както и получаващите по-малко от 400 евро на месец. Размерът на получаваната пенсия е еквивалентен на размера на направените вноски. Най-рано право на пенсия се получава при навършена възраст от 60% с тенденция за увеличаване на възрастта за пенсиониране.
Тъй като пред СС се явяват лица с ниска юридическа култура те могат да бъдат представлявани от представители на съответния Профсъюз, които може и да не са юристи, макар че обикновено са, но поради опита си в социалната сфера и тясната специализация са вещи в законодателството, уреждащо социалната материя, колкото адвокатите.
Хонорарите на адвокатите по социалните въпроси са уредени и възлизат на: 600 евро за първа, 750 – за втора инстанция, но може и стойността на хонорара да е обусловена от стойността на иска. В Германия има юридически застраховки, които покриват разноските по такъв процес.
Застрахователят, от своя страна /в случаите, когато лицето има юридическа застраховка/ е длъжен да провери основателността на жалбата и искането за изслушване на доверен лекар.
За производството пред СС е валиден принципа на служебното начало – съдът установява фактите по служебен път и не е обвързан с приведените доказателства или исканията на страните за установяването им. 
Когато обаче има молба за представяне на доказателства и в открито съдебно заседание съдът не я уважи, той трябва да се обоснове подробно защо не приема искането за доказателства, тъй като при обжалване може да се отмени решението му на това основание.
В процес, касаещ здравословното състояние на гражданина той има право да поиска изслушването на „доверен лекар”, т.е. на лекар посочен по негово желание - § 109 от SGG. Заключението му се преценява от съда. 
Медицинските експертизи в тези дела имат голямо значение, тъй като здравословните проблеми са в основата на тези жалби и следва да се установи дали жалбоподателят е толкова болен, че не може да се труди, степента на инвалидност, последиците от трудови злополуки и т.н. /задължение на съда е да установи и посочи степента на нетрудоспособност/.
Съдът е този, който решава дали медицинската експертиза на осигурителния институт може да се използва изцяло при решаване на въпросите по жалбата. Разходите за назначени от съда медицински експертизи се поемат от Държавната здравна каса. 

21.10.2009 г.

На 21.10.2009 г. от 10,00 часа присъствахме на откритото съдебното заседание по разглеждане на казуса, обсъден предишния ден.
Процесът бе отразен в медиите поради големия обществен интерес, като бе отбелязано и нашето присъствие в залата.
Съдебният процес се ръководеше от председателя на съдебния състав, който се състои от трима съдии и двама почетни съдии, специалисти в съответната област, на плоскостта, на която се развива правния спор, които имат сходни функции на съдебните заседатели в български процес. Страните се представяха от техните пълномощници и административни ръководители. Производството започна с подробен устен доклад на председателя на състава и кратко излагане на становището му по спора, след което страните представиха своите позиции по разрешаването на казуса. Председателят на съдебния състав също изложи своето виждане за приключване на спора, като се предостави на жалбоподателя достъп до концесионния терен по един от възможните варианти. Съдебното заседание приключи след близо 3-часови дебати и с отлагане на делото за друга дата и даване на допълнителна възможност за постигане на споразумение.
Програмата ни продължи с лекция на председателя на Окръжния общ съд на провинция Ralf Bartz изнесе на тема „Отговорността на държавата в съдебната практика на Германия.
Като гост на лекцията присъства и г-жа Веска Йорданова – първи секретар на Дипломатическото бюро в Бон.
В Германия няма закон, който да урежда вредите, дължими от държавата, а такъв закон не е гласуван поради противоречие в мненията на кое ниво следва да се носи отговорността – на регионално или федерално.
Съгласно чл. 34 от Конституцията отговорността е опосредена, а не пряка:
„В случай на нарушение на служебните задължения при упражняване на поверена обществена служба, произтичащи от определена длъжност в обществена институция по отношение на трето лице от страна на служител, по правило отговорността се носи от държавата или институцията, в която е назначен служителят.”
С други думи - искът винаги се подава срещу държавата, а не срещу държавния служител, макар че съгласно чл. 839 от гражданския закон държавния служител носи лична отговорност, но държавата встъпва в задълженията му. 
Доказателствената тежест е върху ищеца – той трябва да докаже виновно поведение на държавния служител.
Отговорност на администрацията – ръководителят на държавната институция носи отговорността, тъй като е негово задължението да организира нейната работа.
Напр. Не се поставя навреме пътен знак, в резултат на това, че служителят, който е отговорен за това е излязъл в отпуск и не му е бил определен своевременно заместник – отговорността е на ръководителя 
От колективен орган не се носи отговорност – за решенията на съда, отменени от по-горната инстанция не се носи отговорност, тъй като са взети след съвещание, колективно.
Причинно-следствена връзка между виновното поведение и вредите – теория на еквивалентността и теория на адекватността
Ако законът е посочил точно и конкретно дължимите действия се наказва само държавния служител, който не е извършил действието или не го е извършил изцяло.
Но когато решението на административния орган е взето по свободна преценка – т.е. е по целесъобразност и се окаже неправилно, тогава административния орган също ще носи отговорност.
За реализирането на отговорността има два пътя: пред Административния съд се оспорва законосъобразността на административния акт, а пред гражданския – се търси парично обезщетение за виновното поведение на държавния служител. Гражданския съд от своя страна не е обвързан с решението на Административния съд по отношение законосъобразността на административния акт. 
Напр. А бива „изхвърлен” от заведение, при което е ранен. Той има право на иск за вреди както срещу собственика на заведението, така и срещу полицая – държавен служител / т.е. срещу Полицията като институция, защото отговорността е субсидиарна и конкретният полицай не носи лична отговорност/. 
Съдията носи отговорност по чл. 839, ал. 2 от Гражданския кодекс: „Държавен служител, който наруши служебните си задължения при съдебно решение по водене на дело, отговаря за възникналите от това щети само когато нарушението на задълженията представлява наказуемо деяние”, т.е. за груби нарушения на разпоредбите на материалния закон или корупция.
„Това правило не се прилага при противоречащ на задълженията отказ или забавяне на изпълнението на служебното задължение” – същия текст
Напр: Съдът издава разпореждане за принудително лечение на определено лице, което не може да се грижи за себе си и то е настанено в специално заведение. Горестоящата инстанция отменя решението по жалба, тъй като съдът от първата инстанция не е извършил щателна проверка по случая и лицето завежда иск в Апелативния /Окръжен/ съд за вреди за времето на престоя в специалното заведение. Този иск следва да се насочи срещу институцията, а не лично срещу съдията, който ще отговаря регресно само при условията на чл. 839, ал. 2 от Гражданския кодекс.
Подсъдността се определя от размера на иска, като касационна инстанция е винаги Върховния Федерален съд.
Същият ден следващ лектор бе съдията във Върховния административен съд на Reinland- Pfalz Martin Steinkuehler. Много достъпно и систематизирано, с присъщото на лектора умение за контактуване с участниците в семинара, бе поднесена лекция за запознаване с държавното и административно устройство на Германия.
На равнище Федерална държава има 5 конституционни органа: Бундестаг – Парламент, който се избира на всеки 4 години от народа, а той от своя страна на всеки пет години избира Федералния президент. Федерално правителство – ръководено от Канцлер, което дава основните насоки на правителството. Избира се от мнозинството в Бундестага. Канцлера назначава министрите, отговаря пред Парламента и може да бъде отзован от него
Федерален президент – има право на два мандата; формален държавен глава с ограничени правомощия – подписва федералните закони и изпълнява функции по представителството на държавата.
Бундесрат – в който заседават представители на отделните федерални провинции; контролира се от Конституционни съд
Конституционен съд– който не винаги е бил в системата – в края на 50-те години се е самопостановил за конституционен орган. Той контролира дейността както на централните държавни органи, така и на местните. Може да го сезира всеки гражданин, включително и чужденец. В случай на постановени различни решения на федерално и регионално ниво, този съд може да променя своята практика. 
Федералната Конституция се нарича основен закон, създадена е през 1949 г. и е трябвало да съществува временно до обединението на двете Германии. След като през 1990 г. те се обединяват името остава, тъй като е добило вече популярност. 
Германия се състои от 16 провинции, обединени на федеративен принцип. Те се сформират след Втората св. война. Бавария е най-голямата провинция, а Бремен, Хамбург и Берлин са градове-провинции. Това разделение води до проблеми при прилагането на правото на Европейския съюз. 
Споровете между отделните провинции се решават от Федералния Конституционен съд.
Всяка провинция има вътрешна държавна структура, която следва структурата на федералните органи:
Парламент, който се нарича е с мандат от 4 или 5 години, както и свои представители във Федералния Парламент. Местна Конституция, като някои са по-стари от Федералната. Конституцията на провинция Reinland- Pfalz е също от 1949 г. Провинцията се ръководи от Правителство и Министър Председател, като за градовете-провинции това е кметът.
Разликите между Основния закон и Конституциите на отделните провинции не са големи и са свързани с организацията на отделните държавни органи.
Конституционен съд на Федералната провинция, който проверява дали законите и постановените административни актове, общи и нормативни, противоречат на федералната конституция. Също може да го сезира всеки гражданин, вкл. и чужденец.
Конституционния съд може да процедира по т.нар. „бърза процедура”, когато не се изисква произнасяне по въпроси по същество.
Федералните провинции са разделени на общини и райони. Те самостоятелно и независимо решават всички въпроси с местно значение напр. състава на административните органи и тяхната организация, градоустройствените планове, финансиране – сами определят вида и размера на данъците и таксите и др. 
Няколко големи града или общини образуват области, които са самоуправляващи се. Има и отделни градове – области като Мюнхен и Кобленц напр.
Ръководят се от кметове, които са пряко избираеми от населението.
От изключителна компетентност на Федералната държава са законите, уреждащи въпросите на външната политика; отбраната; производството и използването на атомна енергия; гражданство; гражданския, наказателния и административния кодекс; проблемите на околната среда; образованието; културата; данък общ доход и данък върху доходите на юридическите лица. 
Всяка Федерална провинция публикува собствени закони, но не и по въпроси на отбраната; производството и използването на атомна енергия; гражданството; проблемите на околната среда; образованието; културата; данък общ доход и данък върху доходите на юридическите лица. Чл. 31 от Основния закон сочи, че Федералното право е над правото на Федералната провинция.
Конституционно е уредено, че 300 хил. граждани могат да внесат законопроект местния Ландтаг. 
Административни органи: Отделните Федерални провинции сами решават въпросите за структурата на своите административни органи. Федералната държава може да издава само препоръки в това отношение. Тя контролира законосъобразността на административните актове, но не и тяхната целесъобразност. 
Съдебна система:
В Германия има 5 вида съдилища : граждански; 
трудови; 
административни; 
социални; 
финансови
Във всички тях, с изключение на финансовите, производството е три инстанционно, като третата инстанция е винаги Федералния съд.
Федералната провинция назначава служителите в съдилищата.
Съдилищата са на подчинение на Федералното Министерство на правосъдието. Въпросът със сградите на съдилищата се решава на федерално равнище
Съдиите на Федерално равнище се избират от Парламента, а Дирекцията за човешки ресурси към Министерството на правосъдието на Федералната провинция ги назначава пожизнено.

22.10.2009г.

Първата лекция за деня бе на тема „Финансовият съдебен процес” , представен от д-р Carl Ulrich Hildesheim съдия във финансовия съд в Nuestadt, провинция Reinland- Pfalz
Предмет на разглеждане са данъчни, митнически дела и такива по оспорване на наказателни постановления, издадени от данъчни и митнически служби. Процедурата е уредена в отделен кодекс.
В първата съдебна инстанция важи принципът на служебно начало при разглеждане на делото. Този съд е съд по същество, но може като определи различна от определената от административния орган данъчна основа да върне преписката на органа за определяне на размера на данъка. Има процесуални механизми за принуда на адресата на финансовия акт да участва активно в процеса като съдът може да го задължи в определен срок да представи доказателства и/или резюме на цялостната си стопанска дейност, а при неизпълнение последиците от не доказването са за сметка на жалбоподателя. Пред първата съдебна инстанция не е задължително процесуално представителство от адвокат.
Съдебният процес е двуинстанционен, като решението на първата инстанция може да се обжалва пред Върховния финансов съд/ВФС/ в Мюнхен. Това е касационна инстанция по преглед на правото без установяване на факти. Представителството от адвокат е задължително. Числеността на съдиите във ВФС е 60, като само 4% от първоинстанционните решения се обжалват пред него. Общо в германия има 18 първоинстанционни финансови съдилища с около 600 съдии. Във финансовия съд на провинция Reinland- Pfalz има 23–ма съдии, заседаващи в 6 състава. Съдебните състави са 5-членен, съставен от 3-ма съдии и двама съдебни заседатели /които не са специалисти в материята/ и 4-членен от 3–ма съдии и 1 председател, гласуващ с 2 гласа.
При нужда се назначават вещи лица от специални списъци в случаи като определяне на степен на инвалидност или начин на изграждане на сграда. По принцип за изчисление на дължими суми не се назначават вещи лица - от една страна - в процедурата пред административния орган има специални компютърни програми за това, а и първоинстанционният съд може да върне на органа преписката за определяне на задълженията при различна данъчна основа. Годишно в местния финансов съд се разглеждат 1 800 - 2 000 дела при средна продължителност на разглеждането 17 месеца и 5 месеца за т.нар. „бързи производства”.
Бързите производства са производствата по искания за спиране на изпълнението на обжалваните актове, които, както и у нас, имат по силата на закон допуснато предварително изпълнение. При тях се проверяват т.нар „шансове за успех” на жалбата в основното производство. Може, но не е задължително да се поиска гаранция. Основното и бързото производства може да се развиват паралелно.
Годишно един съдия в първоинстанционния съд разглежда 105-110 дела. Нисък е процентът на отменените от съда данъчни актове. За сметка на това, голям процент данъчни актове се отменят от съответната данъчна дирекция при обжалването по административен ред. Има разлики и в процентите на отменените актове от различните дирекции.
Съдебните актове се мотивират, като законодателно е дадена възможност да се използват мотивите на административния орган. Тази възможност рядко се използва. Решението се обявава устно в съдебно заседание с кратки мотиви. Целите мотиви се пишат после. Срокът за обжалване на първоинстанционното решение тече от обявяване на мотивите.
Правомощията на Върховния финансов съд са: 1/ да приеме касационната жалба за недопустима, при което се излагат кратки мотиви 2/ да остави в сила първоинстанционното решение 3/ да върне делото, след отмяна на решението поради съществени процесуални нарушения, на първоинстанционния съд и 4/ да отмени първоинстанционното решение като реши спора по същество при чисто правен въпрос. 
Първоинстанционният съд не е длъжен да се съобразява с практиката на ВС. Има задължение за излагане на мотиви при отклонение от установена съдебна практика. По принцип доказателствата се представят пред административния орган. Естествено, може и пред съда. Принцип на доказването е, че всеки носи тежест да докаже фактите и обстоятелства, изгодни за него. Във финансовия съдебен процес има възможност за право на отзив на административния орган в течение на процеса. 
Използват се всякакви средства за споразумение, включително и неформална комуникация със страните. Законодателно е предвидено да има устно заседание независимо от наличието на данъчна тайна. 
Преди заседанието тримата съдии, участници в съдебния състав са запознати със случая от доклад на съдията –докладчик, който преди съдебното заседание прави проект за съдебното решение. Съдебните заседатели се запознават със случая една на устното заседание. В данъчното законодателство има чести промени. В системата на данъчната администрация се издават указания по прилагането на закона, задължителни за данъчните служители, които не подлежат на обжалване.
След това изслушахме лекцията „Въведение в данъчното право и особено съблюдаване на европейските директиви”, представено от Frank Amendt - съдия в същия финансов съд.
Лекцията започна с представяне на механизма на начисляване на данък добавена стойност в схема от производител, през търговци на едро и дребно, до краен потребител. В Германия има различни данъчни ставки за облагане с ДДС в зависимост от вида на стоките. Индустриалните стоки се облагат по принцип с 19%. Има намалена ставка от 7% за хранителните стоки, вестници, книги и др. и освободени доставки със ставка 0% като например здравните услуги и наемите на помещения. 
Представени бяха Решения на Съда на Eвропейските общности, по тълкуване на норми на Шестата директива 77/388, по следните дела :
С-269/00 “Seeling”
C-25/03 “HE”
C-72/05 “Wollny”
При използване на част от жилищно помещение за стопанска дейност
C-146/05 “Collée”
А /АД/ собственик на леки коли
Collee дружество – майка на ООД по герм право продавало в качеството си на дистрибутор на А. леки автомобили. Съгласно договора между тях дистрибуторът има право на комисионна само при продажби на клиенти от неговия район.
През 1994 Collee сключва договор за продажба на 20 превозни средства на белгийска фирма-търговец на леки автомобили В, която му превежда парите и транспортира стоките до Белгия със собствен транспорт.
За да претендира комисионна от А. и за да прикрие нарушението на дистрибуторския договор дистрибуторът сключил фиктивен комисионен договор с германска фирма С, издал фактури с начислен ДДС, а С претендирало данъчен кредит по тях. С му дава и фактури от свое име да бъдат издадени на белгийската фирма. С РА от 10.1994г. на С му отказват претендирания ДК поради фиктивния характер на продажбите. 
Collee тогава декларира продажбите като вътреобщностни доставки. С РА от 1998г. за 1994г. на дистрибутора му отказват освобождаване на сделките от облагане с ДДС и със стойността им увеличават данъчната основа на облагаемите доставки. В оспорването си РЛ изтъква доказателства за плащането от страна на Б.фирма В, транспортирането на колите до Белгия, издаването макар и по-късно на фактури на В и осчетоводяването, макар и късно, на ВОД.
ОВ Задължение за доказване на ВОД/принцип на правна сигурност/ и принцип на пропорционалността

C-184/05 “Teleos”
Член 28а, параграф 3, първа алинея и член 28в, А, буква а), първа алинея от Шеста директива 77/388/ЕИО на Съвета от 17 май 1977 година относно хармонизиране на законодателствата на държавите-членки относно данъците върху оборота — обща система на данъка върху добавената стойност: единна данъчна основа, изменена с Директива 2000/65/ЕО на Съвета от 17 октомври 2000 година, като се вземе предвид терминът „изпратен(и)“, употребен в тези две разпоредби, следва да се тълкуват в смисъл, че вътреобщностното придобиване на стока е осъществено и освобождаването на вътреобщностната доставка става приложимо само когато правото на разпореждане като собственик със стоката е прехвърлено на получателя на доставката и доставчикът докаже, че тази стока е изпратена или превозена в друга държава-членка и че вследствие на това изпращане или превозване стоката е напуснала физически територията на държавата-членка на доставката.
Член 28в, А, буква а), първа алинея от Шеста директива 77/388, изменена с Директива 2000/65, следва да се тълкува в смисъл, че не допуска компетентните органи на държавата-членка на доставката да задължават даден доставчик, който е действал добросъвестно и е представил доказателства, установяващи на пръв поглед правото му на освобождаване на дадена вътреобщностна доставка на стоки, да заплати впоследствие ДДС върху тези стоки, когато тези доказателства се окажат с невярно съдържание, без обаче да бъде установено участието на споменатия доставчик в данъчната измама, доколкото той е взел всички разумни мерки в рамките на своите възможности, за да се увери, че осъществяваната от него вътреобщностна доставка не го довежда до участие в такава измама.
Обстоятелството, че получателят на доставката е представил пред данъчните органи на държавата-членка по местоназначението декларация относно вътреобщностното придобиване като разглежданата в главното производство, може да представлява допълнително доказателство, целящо да установи, че стоките действително са напуснали територията на държавата-членка на доставката, но не представлява решаващо доказателство с оглед на освобождаването от ДДС на дадена вътреобщностна доставка.
C-354/03 “Optigen”
Сделки, като тези от главния процес, които не са невалидни от измама с ДДС, съставляват доставки на стоки или услуги, извършени от данъчнозадължено лице, действащо като такова и стопанска дейност в смисъла на членове 2, параграф 1, 4 и 5, параграф 1 от Шеста директива 77/388/EИО на Съвета oт 17 май 1977 г. относно хармонизирането на законодателствата на държавите-членки относно данъците върху оборота - обща система на данъка върху добавената стойност: единна данъчна основа, , изменена от Директива 95/7/EО на Съвета oт 10 април 1995 г., където изпълняват обективни критерии, върху които са основани дефинициите на тези условия, независимо от намерението на търговеца, различен от данъчнозадълженото лице, включено в същата верига на доставка и/или възможен измамен характер на друга сделка от веригата, преди или след сделката, извършена от това данъчнозадължено лице, относно което данъчнозадълженото лице не е знаело и не имало средства да узнае. Правото за приспадане на ДДС върху вложените средства на данъчнозадължено лице, което извършва такива сделки, не може да бъде засегнато от факта, че във веригата на доставка, в която тези сделки образуват част, друга предходна или следваща сделка, да стане невалидна от измама с ДДС, без това данъчнозадължено лице да знае, или да има средства да узнае.

C-231/94 “Faaborg Gelting”
Облагане на доставките в заведенията за обществено хранене при разлика в данъчната ставка за хранителни стоки 7% и обща ставка 19 %. C-443/04 “Sollveld”

23.10.2009г.

Първата лекция за деня бе на тема „Европейският съд- структура и компетентност, принципните процеси и значението им за националните съдилища”, представени от д-р Carl Ulrich Hildesheim съдия във Върховния административен съд на федералната провинция Reinland- Pfalz.
Съдът на Европейските общности /СЕО/, се състои от първоинстанционния съд/ПИС/, Съдът на публичната служба.
Видове състави на СЕО. Директни искове : 1/искове за нарушаване на договорите от страна на държава-членка; 2/искове относно валидността на актове; 3/ искове за отмяна на противоправни актове 4/искове за установяване на противоправно бездействие на институции 4/ искове за обезщетение за вреди /договорна и извъндоговорна отговорност/; 5/ спорове относно служители на ЕС. С договора от Лисабон има промяна в наименованията „СЕО”- „Съд на Европейския съюз”; „Първоистанционен съд”-„Съд”, специализирани съдилища. 

Предпоставки за отправяне на преюдициално запитване/ПЗ/. Теория за ясната правна норма.

Когато съд, разглеждащ делото като последна инстанция, който съгласно чл.234 ДЕО е длъжен при наличието на предпоставките да отправи преюдициално запитване, не направи това, постановеното решение може да бъде атакувано пред Върховния конституционен съд. Последният може да отмени решението и да върне делото с указания за отправяне на ПЗ или да отхвърли оспорването.
Значението на практиката:
При наличието на решение на СЕО, с което е тълкувана вече общностна правна норма по принцип е недопустимо ново ПЗ. Пример във връзка с такси, свързани с ветеринарно-медицинска експертиза за годност на месо.
Дискусионно за Германския съд решение по дело С-24/95 на СЕО във връзка с отнемане на субсидии от Европейската комисия.
Отпусната субсидия в голям размер от Европейската комисия на предприятие. С Решение от 1985г. Комисията приема, че отпускането на субсидията е неправилно и тя подлежи на връщане. Това решение е съобщено на предприятието през 1986г.
През 1989 г. е отменено разрешението за отпускане на субсидията от местните власти. Предприятието подава жалба срещу този акт. Първоинстанционният съд уважава жалбата, основавайки се на норма на немското право, че отмяната на влезли в сила административни актове е ограничена с преклузивен срок, който в случая е пропуснат. Върховният административен съд отправил преюдициално запитване. СЕО се произнесъл, че не следва да се прилага нормата на немското право в този случай. Отделно от другите аргументи, предприятието е може и да оспорва актът на Комисията за отнемане на субсидията.
Решение на СЕО относно дискриминация по повод възраст. При сваляне на възрастовата граница за сключване на постоянен трудов договор за работодателите от 58 на 52 години. ПЗ относно тълкуване на Европейска директива против дискриминацията. Мотивите на Съда се основават на съображението, че всяка страна има местни традиции и те обуславят отношението към дискриминацията. В случая вътрешното законодателно решение противоречи не на директивата , а на принципни положения на Европейското право. Поставя си въпрос има ли общо европейски изисквания за защита от дискриминация. Федералният конституционен съд е сезиран с въпрос дали СЕО не е надхвърлил правомощията си в този случай.
Пример с правото на чужденците на постоянно пребиваване.
Споразумение между Тунис и ЕС, че тунизийските граждани имат право на работа в ЕС при същите условия като гражданите на ЕС. В споразумението има изрична норма, че „ защитата от дискриминация не следва да се свързва с правото на дългосрочно пребиваване”. Въпреки тази норма, СЕО, при тълкуване на споразумението, приема, че „не може да се приеме, че страните-членки на ЕС могат да ограничават забраната от дискриминация с норми от вътрешното законодателство” и обвързва тази забрана с правото на дългосрочно пребиваване на тунизийски граждани.
Пример в материята на европейското гражданство.
Въпросите на гражданството са в изключителната компетентност на държавите- членки.
Австрийски гражданин, роден в Австрия. През 1995г. в Австрия срещу него започва досъдебно производство за системни измами. Той се премества в Мюнхен. В Австрия през 1997г. против него се издава заповед за арест. През 1998г. той подава молба за немско гражданство по натурализация. Във формуляра на молбата има въпрос за налични против него наказателни производства, на който той не отговаря истината. През 1999г. получава немско гражданство по натурализация, като автоматично загубва австрийското гражданство, защото Германия не позволява двойно гражданство. Немските власти научават за заповедта за арест и през 2000г. издават акт за отнемане на немското гражданство. Първоинстанционният съд отхвърля жалбата му против този акт. Върховният съд сезира СЕО с ПЗ по тълкуването на чл.17 ДЕО, който е първично право. По сходни случаи има предишни решения на СЕО, относно производния характер на европейското гражданство. Тук запитването е : 1/ какво всъщност е имал предвид СЕО при предишните решения и 2/ако европейското право дава възможност за отнемане на гражданство, коя от страните–членки, в този случай, трябва да се погрижи лицето да не остане апатрид. От дълго време СЕО не се произнася по този случай. 
Следващата лекция, съобразно предварително изготвената програма бе на съдията от Върховния административен съд на гр.Кобленц Klaus Bonikowski на тема: „Дисциплинарно право – служебна отговорност на държавните служители и съдиите”.
Институтът на държавната служба /т.нар. „чиновничество”/ възниква в Прусия и Германия, като този апарат става ефективен инструмент за упражняване на абсолютната власт на монарха заедно с армията, която се създава също по това време. Именно тогава започват назначенията и на съдиите „до живот”, които също представляват една от привилегированите групи държавни служители. 
Понастоящем съдиите и военните /офицери и полицаи/ заедно с чиновниците представляват държавните служители в Германия. Привилегиите, които те ползват, са значителни. Например, те не са задължени да внасят пенсионни осигурителни вноски, за разлика от останалите трудово заети работници и служители, чиято пенсия се изчислява на база на вноските през годините на трудовия им стаж. Не заплащат и ежемесечни осигурителни вноски, като здравно осигурени от страна на държавата по право се явяват и членовете на семейството на държавните служители. Последните след пенсионирането си получават т.нар. „месечна рента” от държавата, която е 80 % от заплатата, която биха имали, ако са на работа. Възрастта, на която съдите биха могли да упражнят правото си на пенсия е 60 години за жените и 63 години за мъжете, но това зависи единствено от личната им преценка, тъй като по Конституция те са несменяеми „до живот”.
В замяна на всичко това изискванията към тях и останалите държавни служители са изключително големи. При изпълняване на държавната служба те следва да проявяват абсолютна всеотдайност, лоялност, да не членуват в политически партии, да се държат по подобаващ начин /според общоприетите правила на морала/ в обществото и в личния си живот, да не допускат прояви на корупция. Съгласно чл. 97 от Конституцията на провинция Рейнланд- Пфалц съдиите са независими при упражняване на своята дейност и се подчиняват единствено на закона. Докато те са на временна работа в изпълнителната власт, техните места се запазват. 
Прави впечатление добре организираното кариерно израстване на съдиите в Германия. Всеки от тях получава периодична писмена атестационна оценка от ръководителя на структурата, където работи, като сред критериите са броя на приключените дела, бързина на правораздаването съобразно регламентираните срокове, яснота на мотивите в постановените съдебни актове. Това атестиране е много важно за магистратите, тъй като то става част от личното им досие и обуславя възможността им за преместване на работа на по-високо място в йерархията. При обявена свободна щатна бройка в даден съд и подадени няколко кандидатури за нея, председателят на този съд, заедно с комисия към Министерството на правосъдието на федералната провинция, определят кой е най-подходящ да я заеме именно въз основа на атестационните им оценки досега. Избраният се предлага от комисията на министъра на правосъдието, който издава указ за назначаването на този кандидат.
Съществува принципна възможност несъгласният с назначението съдия да атакува указа на министъра и да спре назначението на колегата си, но това очевидно не се практикува често, защото конкретни примери в тази насока не бяха посочени. Има и процедура по оспорване на периодичната атестационна оценка на ръководителя пред съответния административен съд, но в 95 % от случаите тази оценка бива потвърдена. 
Привилегирования статут на държавните служители и в частност на съдиите има своето проявление и при търсенето и реализирането на дисциплинарната им отговорност. Абсолютно правило е, че държавният служител не може да бъде директно уволняван от своя работодател /т.е. от органа по назначаването/. Това уволнение може да се постанови само по исков ред от съответния първоинстанционен административен съд, след провеждане на състезателно производство между страните.
Дисциплинарната отговорност на съдията може да се ангажира при провинение, което е в разрез с неговия по-висок обществен статут. Най-важното му задължение е да спазва закона и в този смисъл престъпленията или действия, близки до тях се считат и за дисциплинарни нарушения. Най-сериозното провинение е изопачаването на закона при изпълнение на служебните задължения. Друго тежко нарушение е корупцията или получаване на привилегии във връзка с работата. За нарушение се счита и неоправдано забавяне на съдебния акт.
Дисциплинарните мерки са: 

Отстраняване от работа, което означава пълна загуба на всички привилегии за в бъдеще. За всички държавни служители, включително и за съдиите, това уволнение става с решение на съда, след предявяване на иск от работодателя.
Понижаване в длъжност, като за съдиите тя не може да бъде по-ниска от първоначалното им назначаване. Тази мярка също се реализира само по исков ред.
Намаляване на заплатата до 1/5 за не повече от три години и
Еднократна глоба – максимум 1 месечна заплата, като тези две наказания при съдиите се налагат само с решение на съда, докато при останалите държавни служители могат да бъдат налагани от съответния административен ръководител.
Забележката в писмен вид по определен нарочен формуляр е най-лекото дисциплинарно наказание, което се отбелязва в личното досие на служителя и има значение за кариерата му в бъдеще. Както при съдиите, така и при останалите държавни служители тази мярка се предприема от съответния ръководител/председател на съд. По отношение на съдиите е възможно последният да приложи мярката „устна забележка” или т.нар. „обръщане на внимание”, която не е задължително да се отбелязва в личното досие на магистрата. Ако бъде все пак отразена, тя не се счита за дисциплинарно наказание, но се взема предвид при атестирането.

Процедурата, по която се реализира дисциплинарната отговорност на съдиите, в пълна степен гарантира както изясняването на обективната истина, така и защита на техните права. Както се посочи, в случаите, когато се налагат четирите по-тежки мерки, в т.ч. и уволнението, съдебното производство е задължително. То се осъществява пред специализирани дисциплинарни състави на първоинстанционните административните съдилища, /които за федерална провинция Рейнланд- Пфалц са 4 – в Кобленц, Трир, Майнц и Нойщадт/. Контролът върху техните решения се извършва от Върховния административен съд на провинцията /в случая в Кобленц, където е съдия и лекторът/, който също е инстанция по същество, а Върховният административен съд на Германия в Лайпциг е касационна и последна инстанция.
Интерес представлява т.нар. „административно дисциплинарно производство”, което се развива преди съдебното. То започва когато работодателят /федералната държава или провинция/, която се представлява от съответният административен ръководител на структурата/председател на съд узнае за извършеното от служител на подчинената му администрация или съдия в този съд дисциплинарно провинение. Самото разследване на случая е задължение на самия ръководител, който има право да делегира правомощията си на друг служител/съдия. При фактическа сложност – например ако се касае за голяма злоупотреба или ако нарушителят е много високопоставен в йерархията, разследването може да се възложи на двама негови колеги. Всички налични до този момент данни се предоставят на водещия разследването, който извършва събирането на необходимите други доказателства – писмени документи, свидетелски показания и др. Ако изводът е, че дисциплинарното нарушение е действително извършено, това становище заедно с доказателствата се докладва на ръководителя, който в зависимост от тежестта на провинението предприема действия по налагане на адекватната за случая дисциплинарна мярка. Това той прави еднолично със свой акт или по исков ред, като във втората хипотеза носи тежестта да докаже пред съда извършеното нарушение. 
В исковата молба административният трябва да посочи конкретно и ясно фактите и обстоятелствата. При нередовност на исковата молба пред съда, се дава едномесечен срок за отстраняването, като при неизпълнение на указанията делото се прекратява.
Към жалбата има много малко изисквания – достатъчно е да се посочи кой я подава срещу кого и по каква причина я подава. Жалбата може да е в писмена форма, но може да бъде заявена и
Съгласно чл. 839 от Гражданския кодекс: „ Държавен служител, който извърши умишлено или поради небрежност нарушение на служебните си задължения по отношение на трето лице, е длъжен да го обезщети за причинените щети. В случай, че държавният служител е проявил само небрежност, той може да бъде подведен под отговорност само ако няма друго средство за обезщетяване на пострадалия”.
Жалба може да се подава и устно пред специализиран съдебен служител, който записва оплакването и исканията му – тази форма се използва все повече.
При условие, че е изтекъл давностният срок, /който е 2 години при по-леките нарушения, докато при тежките няма такъв – например умишлено престъпление/, наказателното производство срещу служителя/съдията се прекратява. В случаите, когато нарушението не може да бъде безспорно доказано поради липса на достатъчно данни, то се спира, като този факт се отбелязва в личното досие на служителя/магистрата. Затова ако последният желае да бъде напълно оневинен, той може да сезира съда, като тежестта на доказване, че не е извършил вмененото му дисциплинарно провинение, се носи от него. 
По време на цялото дисциплинарно производство съдията може да бъде отстранен от длъжност, през което време получава минимално възнаграждение. Това отстраняване може да бъде оспорено пред съда, който се произнася с оглед евентуалния изход от спора при наличните доказателства.
При определяне на дисциплинарната мярка съдът се съобразява с тежестта на дисциплинарното провинение, като взема предвид личността на нарушителя и всички обстоятелства, при които е извършено.

23.10.2009

Обучителната програма приключи на 23.10.2009 г. в 12,30 часа със заключителен разговор между участниците в която от германска страна участваха президентът на Конституционния съд на провинция Reinland- Pfalz и на Върховния административен съд на Reinland- Pfalz проф. д-р Karl – Friedrich Meyer, съдия г-жа Dagmar Wuensch и съдия г-н Martin Steinkuehler.
Председателят проф. д-р Karl – Friedrich Meyer направи кратко експозе за сътрудничеството на представляваната от него институция с Върховния административен съд и административните съдилища в гр. Пловдив и гр. Велико Търново. Изрази своята удовлетвореност от контактите си с българските магистрати, както и желание и убеденост същите да продължат да се развиват все така ползотворно за в бъдеще. Г-жа В. Марковска благодари от името на участниците за посрещането от домакините, отличаващо се с перфектна организация и изнесените лекции от лектори, на изключително високо професионално ниво. Подчертана беше полезността на проведения семинар, по време на който участниците имаха възможност да се запознаят с нормативната уредба и съдебна практика по теми, свързани с различни сфери на обществения живот в провинция Reinland- Pfalz.
Разговорът завърши с изразеното взаимно желание от двете страни за бъдещи срещи и сътрудничество в областта на административното правосъдие. 
Всички лекции бяха изнесени на немски език, като след всяка от тях българските съдии задаваха уточняващи въпроси и получаваха конкретни отговори. Устен консекутивен превод от немски на български език и обратно се извършваше от преводач Калина Бранимирова Цакова, на основание сключен граждански договор. Посещението премина спокойно и българските съдии оценяват високо знанията, които са получили.

УЧАСТНИЦИ В СЕМИНАРИТЕ:

съдия Венета Марковска

съдия Йорданка Костова

съдия Наталия Марчева

съдия Милка Панчева

съдия Галина Матейска

съдия Диана Добрева

съдия Галина Христова

съдия Йордан Константинов

съдия Юлия Ковачева

съдия Теодора Николова
